CELEX: 32006Q1219(01)
Language: hu
Date: 2006-06-26 00:00:00
Title: Az Europol Közös Ellenőrző Hatóságának 1/2006 határozata ( 2006. június 26. ) az eljárási szabályzat módosításáról

19.12.2006   
            
            
               HU
            
            
               Az Európai Unió Hivatalos Lapja
            
            
               C 311/13
            
         
      AZ EUROPOL KÖZÖS ELLENŐRZŐ HATÓSÁGÁNAK 1/2006 HATÁROZATA
   
   (2006. június 26.)
   az eljárási szabályzat módosításáról
   (2006/C 311/04)
   A KÖZÖS ELLENŐRZŐ HATÓSÁG,
   tekintettel az Európai Rendőrségi Hivatal létrehozásáról szóló egyezményre (Europol-egyezmény), (1)
   
   tekintettel az Europol Közös Ellenőrző Hatóságának az eljárási szabályzatról szóló, 1999. április 22-i 1/99 jogi aktusára (2), és különösen annak 32. cikkére,
   mivel az eljárási szabályzatban meg kell határozni a Közös Ellenőrző Hatóság dokumentumaihoz való nyilvános hozzáférésre vonatkozó részletes szabályokat,
   A KÖVETKEZŐKÉPPEN HATÁROZOTT:
   1. cikk
   A Közös Ellenőrző Hatóság eljárási szabályzatát e cikk rendelkezéseinek megfelelően kell módosítani.
   
               1.
            
            
               A 6. cikk (4) bekezdése helyébe a következő szöveg lép:
               „(4)   A Közös Ellenőrző Hatóság ülései nem nyilvánosak. Ugyanakkor dokumentumaihoz a 6a. cikk rendelkezéseinek megfelelően biztosított a nyilvános hozzáférés.”
            
         
               2.
            
            
               Az alábbi cikkel egészül ki:
               „6a. cikk
               A dokumentumokhoz való nyilvános hozzáférés
               (1)   Bármely természetes vagy jogi személy jogosult a Közös Ellenőrző Hatóság dokumentumaihoz való hozzáférésre, az e cikkben meghatározott elvek, feltételek és korlátozások mellett.
               (2)   Az Egyezmény 24. cikke (7) bekezdésével összhangban létrehozott bizottság előtti fellebbezésekre vonatkozó dokumentumok nem tartoznak e cikk hatálya alá.
               (3)   E cikk (4) és (5) bekezdésének sérelme nélkül, a dokumentumokat a nyilvánosság számára írásbeli kérelemre, vagy közvetlenül elektronikus formában hozzáférhetővé kell tenni.
               (4)   A Közös Ellenőrző Hatóság köteles elutasítani az olyan dokumentumhoz való hozzáférést, ahol az elutasítás a következők miatt szükséges:
               
                           a)
                        
                        
                           a tagállamok biztonságának és közrendjének védelme, illetve bűncselekmények megelőzése,
                        
                     
                           b)
                        
                        
                           harmadik személyek jogainak és szabadságjogainak megvédése,
                        
                     
                           c)
                        
                        
                           az Europol feladatainak megfelelő teljesülése,
                        
                     
                           d)
                        
                        
                           a Közös Ellenőrző Hatóság feladatainak megfelelő teljesülése,
                        
                     olyan megfontolások, amelyeknek a fontosságát a kérelmező érdekei nem múlhatják felül.
               (5)   Abban az esetben, amennyiben a Közös Ellenőrző Hatóság harmadik személytől származó dokumentumot birtokol, illetve, amely harmadik félre vonatkozó információkat tartalmaz, a hatóságnak konzultálnia kell a harmadik személlyel annak érdekében, hogy felmérjék, hogy a (4) bekezdésben szereplő kivételről van-e szó, kivéve, ha egyértelmű, hogy a dokumentum nyilvánosságra hozható vagy nem. Az Europol-tól származó dokumentumokhoz való hozzáférésre az Europol-egyezmény 31. cikkének (1) bekezdésében szereplő titokvédelmi szabályok is alkalmazandók.
               (6)   Amennyiben a kivételek a kért dokumentumnak csak egyes részeire vonatkoznak, a dokumentum többi részét nyilvánosságra kell hozni.
               (7)   A dokumentumhoz való hozzáférés iránti kérelmeket írásban kell előterjeszteni, beleértve az elektronikus formát is, az Európai Unió hivatalos nyelveinek valamelyikén és megfelelő pontossággal ahhoz, hogy a Közös Ellenőrző Hatóság a dokumentumot azonosítani tudja. A kérelmező nem köteles megindokolni a kérelmét.
               (8)   Ha a kérelem nem kellően pontos, a Közös Ellenőrző Hatóság felkéri a kérelmezőt, hogy pontosítsa kérelmét, és ennek során a kérelmező számára segítséget nyújt.
               (9)   Ha a kérelem jelentős terjedelmű vagy nagyszámú dokumentumra vonatkozik, a Közös Ellenőrző Hatóság nem hivatalos úton megkeresheti a kérelmezőt a méltányos megoldás érdekében.
               (10)   A Közös Ellenőrző Hatóság a polgároknak tájékoztatást és segítséget nyújt azzal kapcsolatosan, hogy a dokumentumokhoz való hozzáférési kérelmeket hogyan és hol lehet benyújtani.
               (11)   A Közös Ellenőrző Hatóság azonnal nyilvántartásba veszi a hozzáférési kérelmet és a kérelmezőnek erről elismervényt küld. A Közös Ellenőrző Hatóság a kérelem nyilvántartásba vételétől számított 20 munkanapon belül engedélyezi a hozzáférést a kért dokumentumhoz és e cikk (14) bekezdésének megfelelően ezen időtartamon belül biztosítja a hozzáférést, vagy írásbeli, indoklással ellátott válaszában teljesen vagy részlegesen elutasítja a kérelmet, továbbá tájékoztatja a kérelmezőt arról a jogáról, hogy a (13) bekezdésnek megfelelően megerősítő kérelmet nyújthat be.
               (12)   Kivételes esetekben, például amikor a kérelem jelentős terjedelmű dokumentumra vonatkozik, illetve harmadik féllel kell konzultálni, a (11) bekezdésben előírt határidő 20 munkanappal meghosszabbítható, feltéve, hogy a kérelmezőt erről előzetesen értesítették, mely értesítés részletes indoklást tartalmaz.
               (13)   Teljes vagy részleges elutasítás esetén a kérelmező a Közös Ellenőrző Hatóság válaszának átvételétől számított 20 munkanapon belül megerősítő kérelmet nyújthat be, amelyben a Közös Ellenőrző Hatóságot álláspontja felülvizsgálatára kéri.
               (14)   A kérelmező helyszíni tanulmányozás vagy másolat átvétele útján férhet hozzá a dokumentumhoz, beleértve adott esetben az elektronikus másolatot is, a kérelmező igényei alapján. 20 db vagy annál több A4-es oldal másolásának és postázásának költségeit a kérelmezőre terhelhetik, de ennek összege nem haladhatja meg a tényleges költségeket. A helyszíni tanulmányozás, a kevesebb, mint 20 db A4-es méretű oldalnyi másolat és az elektronikus formában történő közvetlen hozzáférés ingyenes.
               (15)   Amennyiben a dokumentumot a Közös Ellenőrző Hatóság vagy egyéb szervezet már előzőleg közzétette, és az a kérelmező számára könnyen hozzáférhető, a Közös Ellenőrző Hatóság a kötelezettségét úgy is teljesítheti, hogy tájékoztatja a kérelmezőt a kért dokumentumhoz való hozzájutás módjáról.”
            
         
               3.
            
            
               A 10. cikk (2) bekezdése helyébe a következő szöveg lép:
               „(2)   A Közös Ellenőrző Hatóság tevékenységéről szóló jelentést a Tanácshoz és ezzel egyidőben az Európai Parlament illetékes bizottságához is be kell nyújtani.
               (3)   A Közös Ellenőrző Hatóságnak nyilvánosságra kell hozni a tevékenységéről szóló jelentést.”
            
         2. cikk
   Az eljárási szabályzat fenti módosításai az Europol-egyezmény 24. cikke (7) bekezdésének megfelelően, a Tanács jóváhagyását követő napon lépnek hatályba (3).
   
      Kelt Brüsszelben, 2005. június 26-án.
      
         
            a Közös Ellenőrző Hatóság részéről
         
         
            az elnök
         
         Emilio ACED FÉLEZ
         
      
   
   
      (1)  HL C 316., 1995.11.27., 1. o.
   
   
      (2)  HL C 149., 1999.5.28., 1. o.
   
   
      (3)  A belső szabályzat a Tanács által 2006. december 4-én elfogadásra került.